CELEX: 32021R1928
Language: el
Date: 2021-08-31 00:00:00
Title: Κατ’ εξουσιοδότηση κανονισμός (ΕΕ) 2021/1928 της Επιτροπής της 31ης Αυγούστου 2021 για την τροποποίηση του κατ’ εξουσιοδότηση κανονισμού (ΕΕ) 2020/760 όσον αφορά τη διαχείριση και τις ποσότητες ορισμένων δασμολογικών ποσοστώσεων για την Αργεντινή και τη διόρθωση του εν λόγω κανονισμού όσον αφορά τις μεταβατικές διατάξεις του

9.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 394/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1928 ΤΗΣ ΕΠΙΤΡΟΠΗΣ
         της 31ης Αυγούστου 2021
         για την τροποποίηση του κατ’ εξουσιοδότηση κανονισμού (ΕΕ) 2020/760 όσον αφορά τη διαχείριση και τις ποσότητες ορισμένων δασμολογικών ποσοστώσεων για την Αργεντινή και τη διόρθωση του εν λόγω κανονισμού όσον αφορά τις μεταβατικές διατάξεις του
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 185, το άρθρο 186 και το άρθρο 223 παράγραφος 2,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (2), και ιδίως το άρθρο 64 παράγραφος 6 και το άρθρο 66 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/760 της Επιτροπής (3) συμπληρώνει τον κανονισμό (ΕΕ) αριθ. 1308/2013 όσον αφορά τους κανόνες διαχείρισης των δασμολογικών ποσοστώσεων εισαγωγής και εξαγωγής για τα γεωργικά προϊόντα που υπόκεινται σε πιστοποιητικά και τον κανονισμό (ΕΕ) αριθ. 1306/2013 όσον αφορά την κατάθεση εγγυήσεων κατά τη διαχείριση των δασμολογικών ποσοστώσεων.
                  
               
                     (2)
                  
                  
                     Η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας της Αργεντινής δυνάμει του άρθρου XXVIII της Γενικής Συμφωνίας Δασμών και Εμπορίου (GATT) του 1994 σχετικά με την τροποποίηση των παραχωρήσεων για όλες τις δασμολογικές ποσοστώσεις που περιλαμβάνονται στον πίνακα CLXXV της ΕΕ ως συνέπεια της αποχώρησης του Ηνωμένου Βασιλείου από την Ευρωπαϊκή Ένωση (στο εξής: η συμφωνία), η οποία συνήφθη με την απόφαση (ΕΕ) 2021/1213 του Συμβουλίου (4), τροποποιεί το σύστημα διαχείρισης ορισμένων δασμολογικών ποσοστώσεων.
                  
               
                     (3)
                  
                  
                     Η συμφωνία εισάγει αλλαγή στη διαχείριση της δασμολογικής ποσόστωσης για τα σκόρδα καταγωγής Αργεντινής η οποία συνίσταται στη μετάβαση από ένα σύστημα παραδοσιακών και νέων εισαγωγέων στη μέθοδο της ταυτόχρονης εξέτασης, για την οποία δεν ισχύει η απαίτηση της ποσότητας αναφοράς. Κατά συνέπεια, το άρθρο 9 παράγραφος 4 του κατ’ εξουσιοδότηση κανονισμού (ΕΕ) 2020/760 θα πρέπει να διαγραφεί.
                  
               
                     (4)
                  
                  
                     Η συμφωνία προβλέπει επίσης τον διαχωρισμό των δασμολογικών ποσοστώσεων με αύξοντες αριθμούς 09.4213 και 09.4412, οι οποίες αφορούν πουλερικά, και την κατανομή μέρους των ποσοτήτων τους σε δύο δασμολογικές ποσοστώσεις που δημιουργήθηκαν πρόσφατα για εμπορεύματα καταγωγής Αργεντινής με αύξοντες αριθμούς 09.4289 και 09.4290. Είναι συνεπώς σκόπιμο να προστεθούν αναφορές σε αυτές τις νέες δασμολογικές ποσοστώσεις στο άρθρο 9 παράγραφοι 6 και 7 του κατ’ εξουσιοδότηση κανονισμού (ΕΕ) 2020/760.
                  
               
                     (5)
                  
                  
                     Σύμφωνα με το άρθρο 27 παράγραφος 2 του κατ’ εξουσιοδότηση κανονισμού (ΕΕ) 2020/760, ο εν λόγω κανονισμός εφαρμόζεται στις περιόδους δασμολογικών ποσοστώσεων που αρχίζουν από την 1η Ιανουαρίου 2021 και μετά. Η μεταβατική διάταξη του άρθρου 26 πρώτο εδάφιο του εν λόγω κανονισμού προβλέπει ότι η ποσότητα αναφοράς που αναφέρεται στο άρθρο 9 του εν λόγω κανονισμού μπορεί να καθοριστεί σύμφωνα με τους κανονισμούς που καταργούνται με το άρθρο 25 του εν λόγω κανονισμού κατά τις δύο πρώτες περιόδους δασμολογικής ποσόστωσης «που έπονται της ημερομηνίας έναρξης ισχύος του παρόντος κανονισμού». Η διατύπωση αυτή θα πρέπει να ευθυγραμμιστεί με το άρθρο 27 παράγραφος 2 του κατ’ εξουσιοδότηση κανονισμού (ΕΕ) 2020/760 με αναφορά στις δύο πρώτες περιόδους δασμολογικών ποσοστώσεων «στις οποίες εφαρμόζεται ο παρών κανονισμός».
                  
               
                     (6)
                  
                  
                     Παρόμοια διόρθωση θα πρέπει να γίνει στο άρθρο 26 δεύτερο εδάφιο του κατ’ εξουσιοδότηση κανονισμού (ΕΕ) 2020/760. Επιπλέον, θα πρέπει να διευκρινιστεί στην εν λόγω διάταξη ότι η ποσότητα αναφοράς μπορεί να καθορίζεται βάσει πλήρων περιόδων δασμολογικών ποσοστώσεων αντί δωδεκάμηνων περιόδων.
                  
               
                     (7)
                  
                  
                     Προκειμένου να αποφευχθεί οποιαδήποτε σύγχυση, είναι σκόπιμο να διορθωθεί επίσης η αντίστοιχη αιτιολογική σκέψη.
                  
               
                     (8)
                  
                  
                     Επομένως, ο κατ’ εξουσιοδότηση κανονισμός (ΕΕ) 2020/760 θα πρέπει να τροποποιηθεί και να διορθωθεί αναλόγως.
                  
               
                     (9)
                  
                  
                     Το άρθρο 9 παράγραφος 4 του κατ’ εξουσιοδότηση κανονισμού (ΕΕ) 2020/760 θα πρέπει να εξακολουθήσει να εφαρμόζεται στην τρέχουσα περίοδο δασμολογικής ποσόστωσης για τη δασμολογική ποσόστωση με αύξοντα αριθμό 09.4104, εν αναμονή της έναρξης της πρώτης περιόδου δασμολογικής ποσόστωσης της δασμολογικής ποσόστωσης με αύξοντα αριθμό 09.4288 σύμφωνα με τον εκτελεστικό κανονισμό (ΕΕ) 2020/761 της Επιτροπής (5).
                  
               
                     (10)
                  
                  
                     Η τροποποίηση του άρθρου 9 παράγραφοι 6 και 7 του κατ’ εξουσιοδότηση κανονισμού (ΕΕ) 2020/760 θα πρέπει να εφαρμοστεί από την έναρξη της πρώτης περιόδου δασμολογικής ποσόστωσης των δασμολογικών ποσοστώσεων με αύξοντες αριθμούς 09.4289 και 09.4290 που αρχίζει μετά την έναρξη ισχύος του παρόντος κανονισμού.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις και διορθώσεις του κατ’ εξουσιοδότηση κανονισμού (ΕΕ) 2020/760
            Ο κατ’ εξουσιοδότηση κανονισμός (ΕΕ) 2020/760 τροποποιείται και διορθώνεται ως εξής:
            
                        1)
                     
                     
                        η αιτιολογική σκέψη 18 αντικαθίσταται από το ακόλουθο κείμενο:
                        
                                    «(18)
                                 
                                 
                                    Προκειμένου να αποφευχθεί η διατάραξη των εμπορικών ροών, είναι αναγκαίο να προβλεφθεί η συνέχιση της εφαρμογής των καταργούμενων πράξεων στα πιστοποιητικά εισαγωγής που εκδόθηκαν βάσει των πράξεων αυτών πριν από την εφαρμογή του παρόντος κανονισμού. Για τον ίδιο σκοπό, είναι αναγκαίο να επιτραπεί στις αρχές έκδοσης των πιστοποιητικών να καθορίζουν την ποσότητα αναφοράς σύμφωνα με τις καταργούμενες πράξεις κατά τις δύο πρώτες περιόδους της δασμολογικής ποσόστωσης που αρχίζουν από την 1η Ιανουαρίου 2021 και μετά στις οποίες εφαρμόζεται ο παρών κανονισμός.»·
                                 
                              
                  
                        2)
                     
                     
                        το άρθρο 9 τροποποιείται ως εξής:
                        
                                    α)
                                 
                                 
                                    η παράγραφος 4 διαγράφεται·
                                 
                              
                                    β)
                                 
                                 
                                    οι παράγραφοι 6 και 7 αντικαθίστανται από το ακόλουθο κείμενο:
                                    
                                       «6.   Κατά παρέκκλιση από την παράγραφο 2, η ποσότητα αναφοράς υπολογίζεται με σώρευση των ποσοτήτων των προϊόντων που τίθενται σε ελεύθερη κυκλοφορία στην Ένωση, τα οποία υπάγονται σε καθεμία από τις ακόλουθες ομάδες που απαρτίζονται από τρεις ή τέσσερις αύξοντες αριθμούς ποσόστωσης που καθορίζονται στο παράρτημα I του εκτελεστικού κανονισμού (ΕΕ) 2020/761:
                                       
                                                    
                                                
                                                
                                                   09.4211, 09.4212, 09.4213 και 09.4290·
                                                
                                             
                                                    
                                                
                                                
                                                   09.4214, 09.4215 και 09.4216·
                                                
                                             
                                                    
                                                
                                                
                                                   09.4410, 09.4411, 09.4412 και 09.4289.
                                                
                                             
                                    
                                       7.   Κατά παρέκκλιση από την παράγραφο 3, όσον αφορά τις δασμολογικές ποσοστώσεις με αύξοντες αριθμούς 09.4211, 09.4212, 09.4213 και 09.4290, η συνολική ποσότητα των προϊόντων που καλύπτονται από τις αιτήσεις πιστοποιητικών που υποβάλλονται κατά την περίοδο της δασμολογικής ποσόστωσης για τις εν λόγω τέσσερις δασμολογικές ποσοστώσεις δεν υπερβαίνει τη συνολική ποσότητα αναφοράς του αιτούντος για τις τέσσερις συγκεκριμένες δασμολογικές ποσοστώσεις. Ο αιτών μπορεί να επιλέξει τον τρόπο υποδιαίρεσης της συνολικής ποσότητας αναφοράς μεταξύ των δασμολογικών ποσοστώσεων για τις οποίες υποβάλλονται αιτήσεις. Ο κανόνας αυτός ισχύει επίσης για τις δασμολογικές ποσοστώσεις με αύξοντες αριθμούς 09.4214, 09.4215 και 09.4216 και αύξοντες αριθμούς 09.4410, 09.4411, 09.4412 και 09.4289.»·
                                    
                                 
                              
                  
                        (3)
                     
                     
                        το άρθρο 26 αντικαθίσταται από το ακόλουθο κείμενο:
                        
                           «Άρθρο 26
                           Μεταβατικές διατάξεις
                           Κατά τις δύο πρώτες περιόδους δασμολογικών ποσοστώσεων στις οποίες εφαρμόζεται ο παρών κανονισμός σύμφωνα με το άρθρο 27 παράγραφος 2, η αρχή έκδοσης των πιστοποιητικών μπορεί να καθορίζει την ποσότητα αναφοράς που αναφέρεται στο άρθρο 9 σύμφωνα με τους σχετικούς καταργούμενους κανονισμούς που απαριθμούνται στο άρθρο 25.
                           Σε περίπτωση που κατά τη διάρκεια της μίας ή και των δύο περιόδων δασμολογικών ποσοστώσεων πριν από την πρώτη περίοδο δασμολογικής ποσόστωσης στην οποία εφαρμόζεται ο παρών κανονισμός σύμφωνα με το άρθρο 27 παράγραφος 2, δεν έχει χρησιμοποιηθεί πλήρως μια δασμολογική ποσόστωση που υπόκειται στην απαίτηση της ποσότητας αναφοράς του άρθρου 9, οι επιχειρήσεις μπορούν να επιλέξουν να καθορίσουν την οικεία ποσότητα αναφοράς είτε σύμφωνα με το άρθρο 9 παράγραφος 1 είτε κάνοντας χρήση των αμέσως δύο προηγούμενων περιόδων δασμολογικών ποσοστώσεων κατά τις οποίες χρησιμοποιήθηκε πλήρως η δασμολογική ποσόστωση.».
                        
                     
                  
         
            Άρθρο 2
            Μεταβατική διάταξη
            Το άρθρο 9 παράγραφος 4 του κατ’ εξουσιοδότηση κανονισμού (ΕΕ) 2020/760 εξακολουθεί να εφαρμόζεται στην τρέχουσα περίοδο δασμολογικής ποσόστωσης για τη δασμολογική ποσόστωση με αύξοντα αριθμό 09.4104.
         
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ωστόσο, το άρθρο 1 σημείο 2 στοιχείο β) εφαρμόζεται από την έναρξη της πρώτης περιόδου δασμολογικής ποσόστωσης των δασμολογικών ποσοστώσεων με αύξοντες αριθμούς 09.4289 και 09.4290 που αρχίζει μετά την έναρξη ισχύος του παρόντος κανονισμού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  ΕΕ L 347 της 20.12.2013, σ. 549.
         
            (3)  Κατ’ εξουσιοδότηση κανονισμός (ΕΕ) 2020/760 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες διαχείρισης των δασμολογικών ποσοστώσεων εισαγωγής και εξαγωγής που υπόκεινται σε πιστοποιητικά και για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά την κατάθεση εγγυήσεων κατά τη διαχείριση των δασμολογικών ποσοστώσεων (ΕΕ L 185 της 12.6.2020, σ. 1).
         
            (4)  Απόφαση (ΕΕ) 2021/1213 του Συμβουλίου, της 13ης Ιουλίου 2021, για τη σύναψη, εξ ονόματος της Ένωσης, της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Δημοκρατίας της Αργεντινής δυνάμει του άρθρου XXVIII της Γενικής Συμφωνίας Δασμών και Εμπορίου (GATT) του 1994, σχετικά με την τροποποίηση των παραχωρήσεων για όλες τις δασμολογικές ποσοστώσεις που περιλαμβάνονται στον πίνακα CLXXV της ΕΕ ως συνέπεια της αποχώρησης του Ηνωμένου Βασιλείου από την Ευρωπαϊκή Ένωση (ΕΕ L 264 της 26.7.2021, σ. 1).
         
            (5)  Εκτελεστικός κανονισμός (ΕΕ) 2020/761 της Επιτροπής, της 17ης Δεκεμβρίου 2019, σχετικά με τη θέσπιση κανόνων για την εφαρμογή των κανονισμών (ΕΕ) αριθ. 1306/2013, (ΕΕ) αριθ. 1308/2013 και (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου όσον αφορά το σύστημα διαχείρισης δασμολογικών ποσοστώσεων με πιστοποιητικά (ΕΕ L 185 της 12.6.2020, σ. 24).